ULKOASIAINMINISTERIÖ
Oikeudellinen osasto
OIK-32  	LAUSUNTO

14.04.2005	HEL1000-177	

Oikeusministeriö 
Lainvalmisteluosasto 
     
PL 25
00023 VALTIONEUVOSTO 
     	     	

Viite
Kirjeenne 14.3.2005, OM 22/41/2004

Asia
OIKEUSMINISTERIÖN LAUSUNTOPYYNTÖ HALLITUKSEN ESITYKSEN LUONNOKSEEN  (OIKEUSMINISTERIÖN LAUSUNTOJA JA SELVITYKSIÄ 2005:6) SISÄLTYVISTÄ EHDOTUKSISTA; LAPSIKAAPPAUKSET  

Oikeusministeriö on viitekohdassa mainitulla kirjeellään pyytänyt ulkoasiainministeriöltä lausuntoa hallituksen esityksen luonnokseen sisältyvistä ehdotuksista. Ulkoasiainministeriö on lausunut ehdotuksesta siltä osin kuin hallituksen esityksen luonnokseen sisältyvät ehdotukset kuuluvat sen toimivaltaan konsulipalvelulain (498/1999) nojalla.    
Ulkoasiainministeriö on toimittanut oikeusministeriöön 22.2.2002 päivätyn kirjelmän, jossa se on esittänyt, että kansainvälisiä lapsikaappauksia koskevaa kriminalisointia tulisi tehostaa.  Viitaten em. kirjelmään ulkoasiainministeriö katsoo, että tilanteissa, joissa toinen lapsen vanhemmista kaappaa lapsen tietoisesti ulkomaille aikomuksenaan olla palauttamatta lasta takaisin tämän asuinpaikkavaltioon, teon rikosoikeudellinen moitittavuus on suurempi kuin niissä tapauksissa, joissa lasta ei viedä ulkomaille. Ulkomaille viety lapsi joutuu usein  itselleen täysin vieraaseen kulttuuri- ja kieliympäristöön.  Myös lapsen olinpaikan selvittäminen ja viranomaisten mahdollisuudet avustaa lapsen palauttamisessa vaikeutuvat olennaisesti.  
Kansainvälinen vertailu osoittaa, että Suomessa käytettävissä oleva rangaistusasteikko lapsikaappaustapauksissa on olennaisesti muita maita lievempi. Useimmissa vertailumaissa lapsikaappauksesta tuomittavan rangaistuksen koventamisperusteena käytetään nimenomaan lapsen viemistä asuinvaltionsa rajojen ulkopuolelle.  Erillisen rangaistussäännöksen sisällyttämisellä rikoslakiin ja enimmäisrangaistuksen määrän korottamisella on katsottava olevan lapsikaappausrikoksia ennaltaehkäisevä vaikutus.
Lapsikaappauksesta tuomittavan enimmäisrangaistuksen korottaminen on myös tärkeää arvioitaessa poliisin ja muiden viranomaisten toimintamahdollisuuksia lapsen palauttamiseksi tämän asuinvaltioon. Käytännön ongelmia  on ilmennyt mm. siinä, ettei poliisi ole voinut kansainvälisissä lapsikaappauksissa etsintäkuuluttaa lapsen kaapannutta vanhempaa kansainvälisessä Schengenin tietojärjestelmässä, koska rikoslain 25 luvun 5 §:n rangaistusmaksimi on enintään kuusi kuukautta.  Rangaistusmaksimin korotus osoittaa sinällään myös teon yhteiskunnallista moitittavuutta ja ohjaa tällä tavoin sekä yksittäisten henkilöiden että viranomaisten asennetta /suhtautumista lapsikaappaustapauksiin.
Edellä kerrotun perusteella ulkoasiainministeriö pitää erittäin tärkeänä, että nyt kyseessä olevaan oikeusministeriön ehdotukseen hallituksen esitykseksi on sisällytetty ehdotus, jonka mukaan lapsikaappauksesta säädetään rikoslain 25 luvun 5 §:stä erillinen rangaistussäännös 5 a §, jossa enimmäisrangaistuksen määräksi on säädetty kaksi vuotta vankeutta.
Rikosoikeudellisen sanktioinnin kiristäminen saattaa kuitenkin vaikeuttaa lapsen vapaaehtoista palauttamista ja sovintoratkaisun löytymistä lapsen huoltajien välillä. Tämän vuoksi ulkoasiainministeriö pitää erittäin tärkeänä sisällyttää rikoslain 25 lukuun myös oikeusministeriön esittämä 9 a §, joka mahdollistaa toimenpiteistä luopumisen tilanteessa, jossa rikoksentekijä on vapaaehtoisesti palauttanut lapsen. Vapaaehtoinen palauttaminen on aina myös lapsen edun kannalta paras ratkaisu.

Esityksen yksityiskohtaiset perustelut 
UIkoasiainministeriö yhtyy ehdotuksessa esitettyihin yksityiskohtaisiin perusteluihin, mutta kiinnittää huomiota sivulla 55 kolmannen kappaleen viimeiseen lauseeseen, jonka mukaan "lapsikaappaukseen ei voisi myöskään syyllistyä huoltaja eli henkilö, jolla on oikeus päättää lapsen asuinpaikasta". Yhteishuoltajuustilanteissa huoltajien tulee yhdessä päättää lapsen asuinpaikasta eikä toinen huoltaja saa ilman toisen suostumusta viedä lasta tämän asuinvaltioista. 
Edellä kerrotun johdosta ulkoasiainministeriö esittää harkittavaksi, tulisiko em. lausetta muuttaa selvyyden vuoksi siten, että siinä todettaisiin:  "lapsikaappaukseen ei voisi myöskään syyllistyä huoltaja,  jolla on yksin oikeus päättää lapsen asuinpaikasta".   

Osastopäällikkö		Irma Ertman		 

Yksikönpäällikkö		Pekka Hyvönen 

LIITTEET	-

     

Erillinen sivu elektronisen version käsittelyyn:

Oikeudellinen Osasto			
OIK-32	Minna-Kaisa Liukko, Hanna Rantala		

Asiasanat	KONSULIYKSIKKÖASIA
	
Hoitaa UM	OIK-32
     	
Hoitaa UE	     	
Koordinoi	     	
Tiedoksi	OIK-01; OIK-02; OIK-03; OIK-12; OIK-33